هو فيه حاجة الواحد المفروض يتعلمها او يعرفها قبل ماينوي الخطوبة؟ مش الموضوع سهل واحد اعجب بواحدة سأل عنها راح خطبها خلصت؟ هل في حاجة المفروض يعملها قبل مايروح؟
في حاجات الصراحة ... المفروض يعرف نفسه، لأنه لن تستطيع أن تعرف الآخر (الموضوع) إلا إذا عرفت نفسك (الذات). في مستوى أعمق من الاستبصار، ممكن يعرف اشمعنا دي بالذات اللي منجذب ليها. (ده ليڤل الوحش، مش للهواة 😉) محتاج يعرف ايه عيوبه الشخصية، وازاي هيصلحها، ومحتاج يعرف يعني ايه جواز، الجواز بمعناه الكبير مش معناه الضيّق. ومحتاج يشرف مدى التوافق بينه وبينها وبين عيلتها وعيلته. ومحتاج يقرر ايه اللي لو شافه هيبقى علامة ارجع ومتكملش، ودي بتختلف من شخص للتاني، لأنه شافها وطنش وكمل هيضرب نفسه بعدين. محتاج يعرف ايه المشاكل اللي هيقابلها بدءاً من الخطوبة وحتى اجتياز أول عام من الجواز واللي هو في مجمله أصعب عام تقريباً، بعد ما بيفوق من سكرة شهر العسل، من باب "عرفت الشر لا للشر ولكن لتوقيه ... ومن لا يعرف الشر من الخير يقع فيه". ومحتاج يعرف يعني ايه يبقى راجل ويعني ايه مسئولية، المفروض إن دي بديهيات يعني، بس في الزمن ده واللي بنشوفه مفيش مفروض ومفيش بديهيات.! ماليزيا ألزمت إن ميتعملش عقد نكاح قبل اجتياز دورة إعداد للزواج وده قلل نسبة الطلاق بشكل خرافي من فوق الـ٣٠ لتحت ٧٪